2019 m. liepos 23 d. priemonių įgyvendinimo plano ir nacionalinių stebėsenos rodiklių skaičiavimo aprašo pakeitimo Projektu siūloma:

* atsižvelgiant į tai, kad priemonės Nr. 03.1.1-LVPA-V-815 „Verslumas LT“ nenumatoma įgyvendinti, siūlome šią priemonę naikinti, o jai numatytą finansavimą (1 mln. Eur) perkelti priemonei Nr. 03.2.1-LVPA-K-801 „Naujos galimybės“ rezervinio sąrašo projektams finansuoti. Taip pat šios priemonės rezervinio sąrašo projektams finansuoti siūlome perkelti ir sutaupytą priemonės Nr. 03.3.1-LVPA-K-820 „Procesas LT“ lėšų likutį. Perskirsčius minėtų priemonių lėšas, jų užteks finansuoti visus priemonės Nr. 03.2.1-LVPA-K-801 „Naujos galimybės“ rezervinio sąrašo projektus. Pažymime, kad lėšų perskirstymas vyksta tarp tam pačiam išlaidų kategorijos kodui (066) priskirtų priemonių;
* kadangi Valstybinis turizmo departamentas prie Ūkio ministerijos buvo likviduotas, o jo įgyvendinamus projektus perėmė naujai įsteigta VšĮ „Keliauk Lietuvoje“, siūlome koreguoti priemonės Nr. 03.2.1-LVPA-K-801 „Naujos galimybės“ galimus pareiškėjus ir vietoje Valstybinio turizmo departamento prie Ūkio ministerijos numatyti VšĮ „Keliauk Lietuvoje“;
* atsižvelgiant į tai, kad pagal priemonę Nr. 03.2.1-LVPA-K-802 „Expo sertifikatas LT“ trečiąjį š. m. ketvirtį yra numatytas kvietimas 1,5 mln. Eur, o šios priemonės lėšų likutis yra vos 220 tūkst. Eur, trūkstamas kvietimui lėšas siūlome perkelti iš priemonių Nr. 03.3.1-LVPA-K-803 „Regio Invest LT+“, Nr. 03.3.1-LVPA-K-841 „DPT pramonei LT+“ ir Nr. 03.3.1-LVPA-K-854 „Pramonės skaitmeninimas LT“ sutaupytų (nepanaudotų) lėšų. Pažymime, kad lėšų perskirstymas vyksta tarp tam pačiam išlaidų kategorijos kodui (067) priskirtų priemonių;
* priemonės „Regio potencialas LT“ rezervinio sąrašo projektams finansuoti trūksta beveik 9 mln. Eur, todėl trūkstamas lėšas siūloma perskirstyti iš priemonių Nr. 03.3.1-LVPA-K-854 „Pramonės skaitmeninimas LT“ ir Nr. 03.3.1-IVG-T-810 „Dalinis palūkanų kompensavimas“ sutaupytų (nepanaudotų) lėšų. Pažymime, kad lėšų perskirstymas vyksta tarp tam pačiam išlaidų kategorijos kodui (067) priskirtų priemonių;
* dėl lėšų perskirstymo tarp priemonių, atitinkamai siūlomos koreguoti ir šių priemonių stebėsenos rodiklių reikšmės, kurios koreguojamos atsižvelgus tiek į didinimą (mažinamą) finansavimą, tiek į faktinį pasiekimą.